Константин Балмонт
Август

Превод от руски: Андрей Андреев, 1993

chitanka.info

О, август — ясен, нежен и спокоен,

с предчувствие за мимолетността,

ти позлати зелените листа,

заключи чувствата в порядък строен.

Случайно може би денят е зноен —

по-сродна му е тъжната мечта,

на тихата прохлада прелестта

с почивка от живота неспокоен.

Стъблата жълти за последен път

звънят, преди на сърпа острието

да се извие между класовете.

В нивята тежки снопове лежат,

а във небето жерави летят

и се сбогуват с родните полета.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.